РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/314-16

19. децембар 2016. године

Б е о г р а д

**З А П И С Н И К**

**10. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 16. ДЕЦЕМБРА 2016. ГОДИНЕ**

Седница је почела у 9,30 часова.

Седницом је председавао Петар Петровић, председник Одбора.

Седници су присуствовали чланови Одбора: Славиша Булатовић, Михаило Јокић, Ђорђе Комленски, Жарко Мићин, Милетић Михајловић, Јован Палалић, Биљана Пантић Пиља, Балинт Пастор и Катарина Ракић.

Седници је присуствовала: Станија Компировић (заменик др Александра Мартиновића).

Седници нису присуствовали чланови Одбора: Владан Заграђанин, Наташа Мићић, Душан Павловић, Вјерица Радета, Срето Перић и Душан Петровић, нити њихови заменици.

**Петар Петровић** је обавестио чланове Одбора да ова седница, из техничких разлога, неће бити одржана у електронској форми, већ да ће се гласање обављати подизањем руке и бројањем.

Председник Одбора је предложио, а чланови Одбора, **једногласно** утврдили следећи

Д н е в н и р е д :

1. Утврђивање Предлога одлуке о престанку функције јавног тужиоца у Основном јавном тужилаштву у Трстенику;
2. Разно.

Пре преласка на рад по тачкама утврђеног дневног реда, председавајући је ставио на гласање, а чланови одбора су **једногласно усвојили** записнике са Пете седнице Одбора за правосуђе, државну управу и локалну самоуправу, одржане 3. октобра 2016. године; Шесте седнице Одбора за правосуђе, државну управу и локалну самоуправу, одржане 14. новембра 2016. године; Седме седнице Одбора за правосуђе, државну управу и локалну самоуправу, одржане 18. новембра 2016. године и Осме седнице Одбора за правосуђе, државну управу и локалну самоуправу, одржане 23. новембра 2016. године.

**ПРВА ТАЧКА** – Утврђивање Предлога одлуке о престанку функције јавног тужиоца у Основном јавном тужилаштву у Трстенику.

**Петар Петровић** је обавестио чланове Одбора да је Виолете Вукмировић упутила Захтев Народној скупштини за разрешење функције јавног тужиоца у Основном јавном тужилаштву у Трстенику, на лични захтев, као и да је Државно већа тужилаца доставило Одлуку којом је утврђено да су се испунили услови да Виолети Вукмировић, јавном тужиоцу у Основном јавном тужилаштву у Трстенику, на основу члана 88. став 1. Закона о јавном тужилаштву („Службени гласник РС“, бр. 116/08, 104/09, 101/10, 78/11, 101/11, 38/12, 121/12, 101/13, 108/13, 111/14 и 117/14), престане функција јавног тужиоца на лични захтев.

Како се нико од чланова Одбора није јавио за реч након што је отворена расправа у вези са овом тачком дневног реда, председавајући је предложио, а чланови Одбора су **једногласно** одлучили да утврде Предлог одлуке о престанку функције јавног тужиоца у Основном јавном тужилаштву у Трстенику.

Одбор је одлучио да Предлог одлуке достави Народној скупштини, са предлогом да се разматра по хитном поступку, у складу са чланом 167. Пословника Народне скупштине.

За представника Одбора на седници Народне скупштине одређен је Петар Петровић, председник Одбора.

**ДРУГА ТАЧКА -** Разно.

**Петар Петровић** је обавестио чланове Одбора да ће 22. децембар 2016. године, у Клубу Посланика, Толстојева бр. 2, бити представљен Извештај (бр. 4/2016) о спровођењу акционог плана за Поглавље 23и позвао заинтересоване чланове Одбора да присуствују наведеном догађају.

Председавајућије упознао чланове Одбора са садржајем позивног писма и прелиминарним нацртом програма Интерпарламентарне конференције под називом: Локалне и регионалне власти у региону проширења и регинална политика ЕУ, која ће бити одржана 30-31. јануара 2017. године у Европском парламенту у Бриселу, као и да позив важи за четворо народних посланика и једног службеника.

Рекао је да Европски парламент сноси трошкове авио превоза и хотелског смештаја, као и да је током трајања конференције обезбеђен превод са/на српски језик, те да би делегацију Народне скупштине требало да чине чланови Одбора за европске интеграције и чланови надлежних одбора, у овом случају то су Одбор за спољне послове, Одбор за правосуђе, државну управу и локалну самоуправу и Одбор за привреду, регионални развој, трговину, туризам и енергетику.

Предложио је да Одбор за правосуђе, државну управу и локалну самоуправу одреди једног члана Делегације Народне скупштине, а као заинтересовани члан се пријавио Жарко Мићин.

Чланови Одбора су **једноглалсно** одлучили да ће Жарко Мићин учествовати у Делегацији Народне скупштине на Интерпарламентарној конференцији под називом: Локалне и регионалне власти у региону проширења и регинална политика ЕУ, која ће бити одржана 30-31. јануара 2017. године у Европском парламенту у Бриселу.

Седница је завршена у 9,45 часова.

СЕКРЕТАР ПРЕДСЕДНИК

Сања Пецељ Петар Петровић